পাহাড় ও সমতলে প্রাকৃতিক বিপর্যয়ের কারণে জলপাইগুড়ির জীবনরেখা বলে পরিচিত করলা নদীর উৎস মুখে জল শুকিয়ে যাচ্ছে। মহানন্দা অভয়ারণ্যের ভিতর এই নদীর উৎসমুখে আজ সরু নালা ছাড়া কিছুই নেই। বঙ্গীয় ভূগোল মঞ্চের বিশেষজ্ঞরা গিয়েও করলা নদীর উৎস খুঁজে পেলেন না।

উৎসমুখে এমনই অবস্থা করলার
জলপাইগুড়ি শহরের মধ্যে দিয়ে প্রবাহিত করলা নদীর জলস্তর ক্রমশ কমছে। বর্ষার সময় ছাড়া করলায় এক হাঁটু জল থাকে। সমস্যার কারণ জানতে দু’দিন ধরে করলা নদীর উপর ক্ষেত্র-সমীক্ষা করে ভূগোল মঞ্চের জলপাইগুড়ি জেলা কমিটি। গহন জঙ্গল, মাঝেমধ্যেই বুনো হাতির উপস্থিতি, ছমছমে পরিবেশ, আরও ভয় ধরিয়ে দেয়। কিন্তু মহানন্দা অভয়ারণ্যের সাউথ রেঞ্জের ৮ নম্বর ফরেস্ট কম্পার্টমেন্টের মধ্যেই করলা নদীর উৎসস্থল। সরস্বতীপুর ফরেস্ট বিট অফিস থেকে জঙ্গল পথে নদীর উৎসমুখের দুরত্ব প্রায় ১২ কিলোমিটার। জলপাইগুড়ি শহর থেকে প্রায় ৪৭ কিলোমিটার দূরে এই জায়গা।
আরও পড়ুন
বালি তোলা নিয়ে নোটিস সাঁটিয়েই দায় খালাস প্রশাসনের
নদী ছেড়ে গ্রামে ঢুকছে তিস্তা। বিপন্ন মানুষ। দেখুন ভাঙনের ভিডিও
উৎসমুখে দাঁড়িয়ে প্রথমে মনে হবে, কেউ মাটি কেটে নিয়ে যাবার পরে গর্ত থেকে নালার চ্যানেল তৈরি হয়েছে। এই চ্যানেল ধরে সমীক্ষক দল জঙ্গল পথ দিয়ে করলার বালু মিশ্রিত নদীপথ ধরে হাটতে থাকেন। প্রায় দেড় কিলোমিটার হেঁটেও করলার উৎপত্তিস্থলে জলের ছিঁটেফোটাও পাওয়া যায়নি। নদীর বুকে প্রায় এক ফুট বালি খোঁড়ার পরে জলে ভেজা স্যাঁতস্যাঁতে বালি উঠে আসে। বিশেষজ্ঞরা জানান, বালুরাশির নীচে জল থাকলেও উপরে জল নেই। বড় বড় গাছগুলি এখন মৃতপ্রায়। শিকড়গুলির জল ধারণের ক্ষমতাও হারিয়েছে। 

এক সময়ে এখানেই ছিল নদী
বিট অফিসের প্রবীণ এক কর্মী জানান, অক্টোবর পর্যন্ত নদীর উৎসস্থলে অল্প জল থাকে। তার পরে জলস্তর মাটির নীচে নেমে যায়। স্থানীয় বাসিন্দারা জানিয়েছেন, ৩০-৩৫ বছর আগে এখানে সারা বছর জল থাকত। পাশেই ছিল তিস্তা নদী। মাটির নীচ দিয়ে তিস্তার জল করলায় মিশতো। এখন তিস্তা নদীও করলার উৎসমুখ থেকে প্রায় দেড় কিলোমিটার দূরে সরে গিয়েছে। তা ছাড়া যে সমস্ত ঝোড়া থেকে জল করলার উৎস মুখে আসত, সেই ঝোড়াগুলির অস্তিত্ব এখন সংকটে। তাই বর্ষার সময় বাদে অন্য সময়ে শুকনোই থাকে করলা নদীর উৎপত্তিস্থল।

বাঁচানো যাবে করলাকে?
জুরাবান্দা, রানিনগর, মন্থনি এলাকায় করলার জল ব্যবহার করে চা বাগানে সেচের কাজ এখনও হয়। তবে জলপাইগুড়ি শহরে ঢোকার মুখে মাসকলাইবাড়ি, দিনবাজার, ইঞ্জিনিয়ারিং কলেজ মোড়ের মতো এলাকায় হাসপাতাল, বিভিন্ন নার্সিংহোমের মেডিক্যাল বর্জ্য করলায় জমা হচ্ছে। করলা এখন উত্তরবঙ্গের মধ্যে অন্যতম দূষিত নদীতে পরিণত হয়েছে বলে পরিবেশবিদদের অভিযোগ। উৎসমুখে করলার আগের অবস্থা ফিরিয়ে আনা দুঃসাধ্য বিষয়। মানুষ সতর্ক না হলে করলা খুব শীঘ্রই মৃত নদীতে পরিণত হবে, এমনটাই বলছেন পরিবেশবিদরা।
দেখুন ভিডিও—